《丁香结 暮春初霁用清真韵》
清代·厉鹗

吹落娇云，展开平碧，枝上雨残犹陨。恨流光偏迅，数景物、剩得莺憨蜂润。

小红曾记否，朝酲殢、薄寒自忍。可怜游舫散后，定是芜菁开尽。

相引。早饾饤阴晴，花信催过几阵。曲巷幽坊，柳绵竹粉，翠楼生晕。

谢家飘荡紫额，剪趜尘盈寸。凭阑干那曲，冶叶何人摘损。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。